‘Meeste tot dusver vanjaar landuit’Al hoe meer wit Suid-Afrikaners verruil die bekende lewe in stede soos Johannesburg vir ’n nuwe bestaan in die vreemde. Foto: Morné van Rooyen Kenners voorspel die meeste mense tot dusver sal vanjaar landuit verhuis. In ŉ onlangse verslag deur Pew Research word geraam dat sowat 900 000 mense wat in Suid-Afrika gebore is, in 2017 in die buiteland gewoon het. Teen die huidige trant sal dit teen die sensus van 2021 tot meer as 1 miljoen toeneem, berig Business Tech. Die meeste van dié emigrante sal volgens die peiling welgestelde, opgevoede wit beroepsmense wees. Van die byna 1 miljoen Suid-Afrikaners wat reeds landuit verhuis het, woon sowat 210 000 in die Verenigde Koninkryk, die gewildste bestemming vir emigrante. Australië is in die twee plek met 190 000, gevolg deur Amerika (100 000) en Nieu-Seeland (60 000). Amper 2 000 Suid-Afrikaners, hoofsaaklik wit mense, verhuis op die oomblik maandeliks landuit. Hoewel Suid-Afrika ŉ rekordgetal immigrante van meer as sowat 1 miljoen tussen 2016 en 2021 sal verwelkom, meld Pew Research dat sowat 115 000 wit Suid-Afrikaners in dieselfde tydperk sal emigreer, die meeste in enige vyfjaartydperk dié eeu, maar nie ŉ drastiese toename vergeleke met die 110 000 wat tussen 2011 en 2016 landuit is nie. Amper 2 000 Suid-Afrikaners, hoofsaaklik wit mense, verhuis op die oomblik maandeliks landuit na veral die Verenigde Koninkryk, Australië en Amerika. Statistieke Suid-Afrika voorspel dat 430 000 wit mense die land in die twee dekades tot 2021, wanneer die volgende sensus na verwagting gehou sal word, sal verlaat. Dit kom neer op 21 000 per jaar; tog voorspel hulle dat die wit bevolking tussen 2017 en 2018 effens, van 4,49 miljoen tot 4,52 miljoen, sal toeneem. Business Tech berig wit Suid-Afrikaners emigreer nie meer noodwendig na die gebruiklike Australië, Amerika en die Verenigde Koninkryk nie, want nuwe gewilde bestemmings sluit onverwagte lande soos Griekeland, Portugal en Chili in. Kanada is ook ’n gewilde bestemming; 50 000 Suid-Afrikaners het reeds dié land hul nuwe tuiste gemaak.